VšĮ Pranciškonų gimnazija

Istorija

1932 m. gegužės 26 d. pranciškonas tėvas A. Dirvelė pašventino kertinį mokyklos akmenį ir buvo pradėti statybos darbai. Spalio 4 d. šv. Pranciškaus šventės metu įvyko naujosios ugdymo įstaigos atidarymo iškilmės. 1933 m. vasarą LR švietimo ministerija suteikė jai gimnazijos teises. Kretingos pranciškonų gimnazijoje dirbo aukštos kvalifikacijos mokytojai, baigę mokslus Lietuvoje ir Vakarų Europoje: tėvas B. Zajančkauskas OFM – Fribūro universitetą, K. Misevičius – Berno universitetą. Į šią ugdymo įstaigą važiavo mokytis jaunuoliai iš visos Lietuvos. Gimnazijoje mokiniai įgydavo ne tik tvirtų mokslo žinių, įgūdžių; daug dėmesio skiriama religiniam jų lavinimui, auklėjimui, kultūros dalykams.
1940 m. Pranciškonų gimnazija panaikinama, tačiau aukštų siekių ir idealizmo dvasia neužgeso. Nuo 1940 m. valstybinė Kretingos gimnazija, nuo 1950 m. gimnazija panaikinama, įsteigiama vidurinė mokykla. 1961 m. prie senojo gimnazijos pastato pradėtas statyti didelis priestatas, mokykla labai išsiplečia – ilgą laiką ji buvo vienintelė vidurinė mokykla mieste. 1976 m. atvėrus duris Kretingos 2-ajai vidurinei mokyklai, ji pradėta vadinti Kretingos 1-ąja vidurine mokykla. Mokykloje dirbo talentingi mokytojai, kurie išugdė daug jaunų žmonių, vėliau tapusių žymiais Lietuvos mokslo, meno ir kultūros darbuotojais.
1989 m. į Kretingą grįžę broliai pranciškonai, kuriems vadovavo Astijus Kungys OFM, subrandino mintį įsteigti Kretingos katalikišką vidurinę mokyklą. 1992 m. atidaryta vidurinė mokykla, o 1994 m. katalikiškoje vidurinėje mokykloje įsteigiamos pirmosios gimnazinės klasės. 1998 m. gegužės 28 d. jai suteikiamas gimnazijos statusas, grąžinamas senasis Pranciškonų gimnazijos vardas.
2007 m. gegužę Mažesniųjų brolių ordino Lietuvos Šv. Kazimiero provincija, atstovaujama provincijolo brolio Astijaus Kungio OFM, bei mokyklos bendruomenė, kreipėsi į Kretingos rajono savivaldybės administraciją prašydami leisti dabartinės gimnazijos patalpose įsteigti viešąją įstaigą – Pranciškonų gimnaziją. Šiuo žingsniu norėta atkurti istorinį teisingumą (1932 m. pranciškono tėvo Augustino Dirvelės OFM iniciatyva įkurta gimnazija tuomet priklausė broliams pranciškonams) ir užtikrinti gimnazijos bendruomenės siekį – nuoseklų krikščionišką ugdymą. 2008 m. įkurta VŠĮ Pranciškonų gimnazija.
Pranciškonų įsteigtoji gimnazija vykdo pagrindinio ir vidurinio ugdymo programas, taip pat daug dėmesio skiria moksleivių ir mokytojų katalikiškos pasaulėžiūros formavimui. Mokyklos vadovai, siekdami išugdyti visapusiškai subrendusias asmenybes, planuoja bendradarbiauti su kitų šalių katalikiškomis mokyklomis, organizuoti mainus, specialias vasaros stovyklas ir kitus mokslo, kultūros bei religinius renginius.
Šiuo metu gimnazija į savo bendruomenę telkia per 1000 mokinių ir 75 mokytojus. Gimnazijos direktorius – Alvydas Virbalis, gimnazijoje taip pat dirba vienuolyno paskirtas brolis Tomas Žymantas OFM bei sesuo Julija Lukauskaitė FMSC.
„Viską darykime su meile“ – svarbiausia gimnazijos bendruomenės nuostata (laikoma, kad dirbant su meile, atsidavimu pasiekiama gerų rezultatų). Gimnazijos mokiniai, ruošiami aukštos kvalifikacijos pedagogų, džiugina gerais valstybinių egzaminų rezultatais, dalyvauja ir laimi respublikiniuose konkursuose, aktyviai įsijungia į projektinę ir popamokinę veiklą.